REGLEMENTAREA DESEMNĂRII PRIMULUI-MINISTRU ÎN STATELE MEMBRE UE



	DEPARTAMENTUL PENTRU STUDII PARLAMENTARE ŞI POLITICI UE          DIRECŢIA STUDII ŞI DOCUMENTARE LEGISLATIVĂ


REGLEMENTAREA DESEMNĂRII PRIMULUI-MINISTRU ÎN STATELE MEMBRE UE


                                                                                                   MARTIE 2013
Documentare şi sinteză: Lucreţia Iordache, consilier parlamentar
Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor
ABSTRACT
Prin conţinutul, trăsăturile şi atributele sale, guvernul reprezintă una dintre cele mai importante şi distincte instituţii ale statului. Importanţa instituţiei guvernului decurge din faptul că aceasta organizează şi conduce efectiv societatea, având ca principală sarcină coordonarea modului de executare a legilor votate de parlament.

Procesul de formare a guvernului, specific fiecărei societăţi în parte, se află sub acţiunea şi influenţa unor factori decisivi, precum: natura regimului politic şi a sistemului constituţional; forma de guvernământ; locul, rolul şi prerogativele celorlalte instituţii ale statului în sistemul vieţii politice – în principal ale parlamentului şi ale instituţiei şefului statului.

În cadrul democraţiilor funcţionale, Constituţiile sunt cele care consacră regulile privind formarea guvernelor, condiţiile în care acestea continuă să conducă şi condiţiile în care aceleaşi guverne pot fi înlăturate, în mod democratic, de la conducere.

În ce priveşte numirea primului-ministru, din textele constituţionale ale statelor membre UE se pot distinge următoarele trei situaţii:

- numirea primului-ministru este un atribut al şefului statului (Preşedinte sau monarh) în Austria, Danemarca, Franţa, Irlanda, Italia, Letonia, Lituania, Malta, Marea Britanie, Olanda, Portugalia, Slovacia, Spania;

- desemnarea/alegerea primului-ministru este, în esenţă, atributul parlamentului în Finlanda, Germania, Suedia, Ungaria;

- responsabilitatea numirii primului-ministru este partajată între Preşedinte şi Legislativ în Bulgaria, Cehia, Estonia, Grecia, Polonia, Slovenia.

Lucrarea prezintă aspecte referitoare la procedura desemnării primului-ministru în statele membre UE, precum şi prevederile constituţionale în materie.

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

I. CONSIDERAŢII INTRODUCTIVE
1. Forme de guvernare în statele membre UE
Reglementarea raporturilor dintre principalele instituţii ale statului - preşedinţie, parlament, guvern - are în vedere asigurarea funcţionării sistemelor democratice, în corelaţie cu evoluţia complexă a realităţilor politice şi sociale.
În dreptul public modern, forma de guvernământ este analizată în strânsă legătură cu instituţia şefului statului. În funcţie de modul de desemnare a organului de conducere care exercită atribuţiile de şef al statului şi a relaţiilor acestuia cu celelalte autorităţi statale, forma de guvernământ poate fi monarhie (şeful statului este desemnat pe baze ereditare sau pe viaţă) şi republică (şeful statului este ales pe o perioadă determinată de popor, prin vot direct sau indirect, sau de către parlament).

În societăţile democratice, deşi guvernul este expresia indirectă a voinţei majorităţii electoratului, acest fapt trebuie relevat chiar din momentul constituirii sale. În cadrul acestui proces, un rol important îl are regimul constituţional: parlamentar (organul executiv şi organul legislativ sunt efectiv distincte, au obligaţia de a colabora în exercitarea funcţiilor etatice şi dispun de mijloace politice care le permit controlul reciproc), prezidenţial (cele 3 puteri sunt caracterizate printr-o separaţie absolută sau rigidă), semiprezidenţial (combinarea alegerii preşedintelui prin vot universal, specifică modelului prezidenţial, cu răspunderea guvernului în faţa legislativului, specifică sistemului parlamentar; din această combinaţie rezultă un executiv dual, compus din preşedintele statului şi guvernul condus de primul-ministru) sau monarhic (raporturile dintre monarh şi primul-ministru nu au un potenţial conflictual, întrucât rolurile acestora diferă, Coroana fiind o instituţie depolitizată, cu vocaţia reprezentării generale a populaţiei, nu doar a unei majorităţi formate într-un anumit moment, în funcţie de opţiunile politice exprimate prin vot).

▪ Regimul parlamentar prezintă cel puţin două caracteristici esenţiale:

- un executiv  bicefal, reprezentat de şeful statului (“elementul fix” al executivului, care nu răspunde din punct de vedere politic) şi de guvern (“elementul mobil”  al executivului, care răspunde în faţa parlamentului); 

- o colaborare strânsă între puterea legislativă şi cea executivă (garantată prin dreptul şefului statului de a dizolva parlamentul şi prin obligaţia guvernului de a demisiona dacă pierde încrederea parlamentului).

În cadrul acestui regim, în care guvernul reprezintă un element cheie al construcţiei instituţionale, miniştrii – atât individual, cât şi colectiv - răspund politic în faţa parlamentului. Responsabilitatea guvernului se angajează fie din iniţiativa parlamentului (interpelare, moţiune de cenzură sau moţiune de neîncredere), fie din însăşi iniţiativa executivului (prin solicitarea votului de încredere al parlamentului). În ambele variante, adoptarea unui vot de neîncredere atrage obligaţia guvernului de a demisiona. Răspunderea politică a guvernului contrabalansează dreptul şefului statului de a dizolva parlamentul.  

Parlamentul are o însemnătate deosebită într-un regim constituţional parlamentar. Guvernul este obligat să răspundă în faţa parlamentului, care îi poate retrage oricând încrederea, dacă apreciază că nu îşi îndeplineşte mandatul în mod corespunzător. Preşedintele are atribuţii de reprezentare şi un rol politic minor, depăşit de departe de poziţia proeminentă a primului-ministru. Preşedintele poate acţiona cu succes în situaţii de criză, în care conferă de fapt mandatul viitorului premier; dar nici această prerogativă nu poate fi exercitată discreţionar, deoarece preşedintele face nominalizarea numai după obţinerea girului forţelor politice. 

State membre cu regim constituţional parlamentar: Italia, Grecia, Germania, Cehia, Estonia, Letonia, Slovacia, Ungaria.

În Italia, Preşedintele Consiliului de Miniştri este numit de Preşedintele Republicii. Preşedintele are un rol deosebit de important în condiţiile în care partidele politice sunt caracterizate de o divizare internă accentuată, iar negocierile pentru stabilirea coaliţiei guvernamentale se desfăşoară după alegeri. Astfel, după consultările purtate cu preşedinţii Camerelor legislative şi ai grupurilor parlamentare, Preşedintele desemnează  persoana care să desfăşoare o misiune exploratorie, transformată ulterior în misiune de preformare a Guvernului. Îndată ce se întrevăd suficiente şanse de succes, Preşedintele numeşte preşedintele Consiliului de Miniştri, care urmează să propună lista membrilor Guvernului. Guvernul nou format trebuie să obţină votul de încredere al celor două Camere legislative. 
Aşadar, constituirea Guvernului, reglementată de art.92-96 din Constituţie, este un proces complex care presupune două etape:

- etapa pregătitoare, în care Preşedintele Republicii poartă consultări cu Preşedinţii Camerelor legislative, cu foştii Preşedinţi ai Republicii (care sunt senatori pe viaţă) şi cu preşedinţii grupurilor parlamentare, în vederea identificării unei persoane capabile să formeze Guvernul. Deşi Constituţia nu prevede expres acest lucru, numirea Preşedintelui Consiliului de Miniştri poate fi precedată de încredinţarea unui mandat explorator, necesar în cazul în care consultările nu au fost concludente. În caz contrar, Preşedintele Republicii desemnează direct în această funcţie persoana indicată de grupurile parlamentare majoritare ca fiind capabilă să obţină votul de încredere al Parlamentului; 
- etapa depunerii jurământului şi a obţinerii votului de încredere al celor două Camere ale Parlamentului. Persoana desemnată poate accepta sau depune mandatul. În cazul acceptării, Preşedintele Republicii semnează decretele de numire ale Preşedintelui Consiliului de Miniştri şi miniştrilor. În termen de 10 zile de la semnarea decretului de numire, Guvernul are obligaţia de a se prezenta în faţa Camerelor legislative pentru obţinerea votului de încredere. Preşedintele Consiliului de Miniştri îşi asumă răspunderea odată cu depunerea jurământului, deci anterior obţinerii votului de încredere.  

Din cauza fragilităţii coaliţiilor politice, sunt frecvente cazurile în care noul Guvern nu obţine votul de investitură - fie din partea ambelor Camere, fie din partea uneia singure - fapt ce determina reluarea întregului proces de formare a Guvernului. 

Mandatul Guvernului se sfârşeşte odată cu demisia Preşedintelui Consiliului de Miniştri, înaintată  Preşedintelui Republicii, care o poate refuza.
Demisia Guvernului este obligatorie în cazul pierderii încrederii uneia din Camerele legislative.
 
Între funcţia parlamentară şi cea guvernamentală nu există în incompatibilitate, toţi membrii guvernului fiind senatori sau deputaţi.  
În Germania, Cancelarul federal este ales de către Bundestag (fără dezbateri), la propunerea Preşedintelui Republicii, fiind declarat ales candidatul care a obţinut majoritate de voturi.
Membrii Guvernului federal sunt numiţi şi demişi de Bundestag, pe baza propunerilor făcute de Cancelarul federal. 
Legea fundamentală prevede o procedură complexă de numire a Cancelarului. Preşedintele alege, în principiu, candidatul la funcţia de Cancelar, dar transmite Bundestag-ului numele persoanei propuse de partidul/coaliţia majoritar(ă). 
Nu există incompatibilitate între funcţia guvernamentală şi calitatea de parlamentar, membrii Guvernului fiind, de regulă, şi membri ai Bundestag-ului. Funcţia guvernamentală este incompatibilă cu cea de membru în guvernele sau parlamentele de land, ceea ce implică şi incompatibilitatea cu funcţia de membru al Bundesrat-ului.
Legea fundamentală prevede un mecanism perfecţionat de angajare a răspunderii guvernamentale, şi anume moţiunea de cenzură constructivă/votul de neîncredere constructiv. 
În Cehia, procedura de numire a primului-ministru este reglementată de art.68 din Constituţie. Potrivit dispoziţiilor constituţionale, primul-ministru este desemnat de Preşedintele Republicii care, la propunerea acestuia, numeşte ceilalţi miniştri.
În termen de 30 de zile de la numire, Guvernul trebuie să solicite votul de încredere al Camerei Deputaţilor. 

Dacă Guvernul nu obţine votul de încredere, Preşedintele Republicii desemnează un nou prim-ministru şi miniştrii propuşi de acesta. Dacă şi cel de-al doilea Guvern desemnat nu obţine votul de încredere al Camerei Deputaţilor, Preşedintele Republicii desemnează primul-ministru propus de Preşedintele Camerei Deputaţilor.

Dacă nici acest Guvern (format din primul-ministru desemnat la propunerea Preşedintelui Camerei Deputaţilor şi miniştrii propuşi de premier) nu obţine votul de încredere al Legislativului, Preşedintele Republicii dizolvă Camera Deputaţilor şi convoacă alegeri anticipate (art.35 din Constituţie – „(1) Camera Deputaţilor poate fi dizolvată de Preşedintele Republicii în cazul în care: a) Camera Deputaţilor nu acordă votul de încredere Guvernului nou desemnat, al cărui prim-ministru a fost numit de Preşedinte la propunerea Preşedintelui Camerei Deputaţilor; (…)“). Camera Deputaţilor nu poate fi dizolvată cu 3 luni înainte de încheierea mandatului electoral (art.35.2 din Constituţie). 
În Estonia, Constituţia nu prevede criteriile de selectare a primului-ministru de către Preşedintele Republicii.  În practică, selecţia este precedată de consultări purtate între partidele politice parlamentare şi între Preşedintele Republicii şi liderii partidelor politice. Preşedintele desemnează candidatul pentru funcţia de prim-ministru, care urmează să formeze Guvernul. În termen de 14 zile de la data desemnării, acesta prezintă Parlamentului baza de formare a noului Guvern, iar Parlamentul decide, fără dezbatere, prin vot deschis şi cu majoritate de voturi, asupra autorizării candidatului la funcţia de prim-ministru de a forma Guvernul (Constituţie, art.89.2). Componenţa Guvernului nu trebuie prezentată Parlamentului. 
În termen de 7 zile, candidatul la funcţia de prim-ministru, autorizat de Parlament să formeze Guvernul, prezintă Preşedintelui Republicii membrii Guvernului, pe care acesta îi numeşte în termen de 3 zile (Constituţie, art.89.3). 
Constituţia nu prevede obligaţia candidatului la funcţia de prim-ministru de a prezenta (sau nu) Preşedintelui Republicii pe toţi membrii Guvernului. Art.5.1 din Legea privind Guvernul Republicii a soluţionat această problemă, instituind obligaţia candidatului la funcţia de prim-ministru de a prezenta Preşedintelui Republicii pe toţi membrii Guvernului; pot fi prezentaţi, pentru desemnare ulterioară, şi miniştrii fără portofolii. 
Dacă candidatul la funcţia de prim-ministru nu obţine majoritate de voturi în parlament sau nu poate/refuză formarea Guvernului, în termen de 7 zile, Preşedintele are dreptul de a prezenta al doilea candidat pentru funcţia de prim-ministru (Constituţie, art.89.4). Un drept secundar de a prezenta un candidat la funcţia de prim-ministru (dreptul de desemnare) este conferit Parlamentului (Constituţie, art.89.5). Dreptul de nominalizare este transferat Parlamentului dacă:

- în termen de 7 zile, Preşedintele Republicii nu prezintă cel de-al doilea candidat la funcţia de prim-ministru;

- Preşedintele Republicii refuză să propună un al doilea candidat;

- al doilea candidat propus de Preşedintele Republicii nu poate forma Guvernul;
- al doilea candidat propus de Preşedintele Republicii refuză să formeze Guvernul.

Nominalizarea candidaţilor pentru funcţia de prim-ministru de către Parlament este reglementată şi de art.132 din Regulamentul Parlamentului. După transferul la Parlament al dreptului de nominalizare a candidatului pentru funcţia de prim-ministru, Biroul permanent al Parlamentului stabileşte termenul în care grupurile parlamentare pot nominaliza candidaţii. Candidaţii nominalizaţi în termen prezintă, în ordinea stabilită de Biroul permanent, rapoarte referitoare la modul de formare a Guvernului. Nu există dezbatere, iar parlamentarii pot adresa fiecărui candidat maximum 2 întrebări orale. După ce candidatul la funcţia de prim-ministru a prezentat raportul şi a răspuns la întrebări, Parlamentul decide, cu majoritate de voturi, autorizarea/aprobarea candidatului de a forma Guvernul.  
▪ În regimul prezidenţial 
- puterea executivă este încredinţată, prin Constituţie, preşedintelui, învestit cu largi responsabilităţi în conducerea generală a statului;

- preşedintele este ales prin vot universal, egal, direct şi secret, pentru un mandat a cărui durată variază de la un sistem constituţional la altul. Din punct de vedere al reprezentativităţii, procedura alegerii preşedintelui este similară cu cea prevăzută pentru alegerea parlamentului (preşedintele deţinând astfel o poziţie egală cu cea a parlamentului);

- preşedintele nu poate dizolva parlamentul, iar parlamentul nu-l poate revoca/ demite pe preşedinte. Imposibilitatea revocării mandatului preşedintelui nu înlătură, însă, posibilitatea punerii sub acuzare a şefului statului pentru anumite fapte şi potrivit unei anumite proceduri;

- pentru activitatea guvernamentală pe care o desfăşoară, miniştrii nu răspund politic în faţa parlamentului.
Membrii executivului sunt numiţi şi demişi de către preşedinte, fără intervenţia parlamentului. 

În cadrul regimului prezidenţial puterea legislativă şi o parte a puterii executive (şeful statului) au o legitimitate şi, implicit, o autoritate identică, ambele fiind organe reprezentative, alese prin vot direct sau indirect. 
Regimul prezidenţial se caracterizează prin inexistenţa mijloacelor de presiune reciprocă a puterilor; parlamentul nu poate demite executivul, al cărui şef este preşedintele care îşi sprijină legitimitatea direct pe popor, fără ca organul legiuitor reprezentativ să aibă vreun rol.

Stat membru cu regim constituţional prezidenţial: Cipru.
▪ Regimul semiprezidenţial se caracterizează, în principal, prin alegerea şefului statului prin vot universal direct şi prin răspunderea politică a guvernului în faţa parlamentului. 
Conţinutul responsabilităţii politice depinde de poziţia preşedintelui faţă de majoritatea parlamentară. Astfel:
- dacă majoritatea parlamentară este de aceiaşi parte cu preşedintele, recunoscându-l drept şef, raportul de forţe între şeful statului şi primul-ministru înclină în favoarea primului. În acest caz, primul-ministru răspunde, în principiu, doar în faţa parlamentului. În fapt, însă, în situaţia unui conflict între preşedinte şi primul-ministru, preşedintele va reuşi să-şi impună punctul de vedere, căci are de partea sa majoritatea parlamentară (căreia, informal, îi este şef). Deşi teoretic, preşedintele nu îi poate revoca pe membrii executivului, acest lucru este posibil, întrucât, ca şef al majorităţii parlamentare, preşedintele domină parlamentul şi, prin intermediul acestuia, domină şi guvernul;
- dacă preşedintele este membru al majorităţii (fără a-i fi şef), iar primul-ministru este şeful majorităţii, rolul preşedintelui scade proporţional cu creşterea rolului primului- ministru (care domină politica statului);
- dacă majoritatea parlamentară este opusă preşedintelui, iar primul-ministru este şef al majorităţii parlamentare, atunci poziţia primului-ministru este foarte puternică. Acest fapt atrage consecinţe în planul răspunderii politice a guvernului, în sensul că, practic, aceasta nu va fi pusă în discuţie.

State membre cu regim constituţional semiprezidenţial: Franţa, Finlanda, Austria, Irlanda, Portugalia, Polonia, România, Bulgaria, Lituania, Slovenia.
În Franţa, Guvernul este a doua ramură a puterii executive, fiind format din primul-ministru şi echipa ministerială numită de şeful statului la propunerea premierului desemnat.

Potrivit Constituţiei celei de-a V-a Republici (art.8), Primul-ministru este desemnat şi numit de Preşedintele Republicii, fără nici o restricţie; numirea este condiţionată însă, de existenţa sau inexistenţa unei majorităţi favorabile acestuia în Adunarea Naţională. 

În principiu, şeful statului are o libertate de alegere completă în cazul în care majoritatea prezidenţială coincide cu majoritatea parlamentară. Situaţia este diferită în cazul coabitării între un preşedinte al Republicii şi o Adunare Naţională opusă acestuia. Preşedintele este constrâns, având în vedere forţa politică ce îi este nefavorabilă, să numească personalitatea pe care noua majoritate o recunoaşte ca viitor prim-ministru.
 

Numirea membrilor Guvernului se face de către Preşedintele Republicii, la propunerea primului-ministru, ceea ce presupune existenţa unui acord între ceilalţi factori de putere asupra persoanelor nominalizate pentru portofoliile ministeriale.  

Între procedura de desemnare a primului-ministru în cea de-a V-a Republică şi cea reglementată în Republicile precedente, există o diferenţă extrem de importantă. Astfel, după semnarea decretului prezidenţial de nominalizare, investirea primului-ministru este efectivă, acesta dispunând de toate prerogativele. Primul-ministru nu mai are obligaţia de a se prezenta în faţa Adunării Naţionale pentru obţinerea investiturii, pentru aprobarea programului guvernamental şi a componenţei Guvernului, aşa cum se întâmpla în cea de-a IV-a Republică. 

Acesta poate angaja răspunderea guvernului, dar nu mai este constrâns să o angajeze asupra programului guvernamental sau asupra unei declaraţii de politică generală. 

Funcţia guvernamentală este incompatibilă cu cea parlamentară. În cazul unui parlamentar cooptat în Guvern, mandatul parlamentar al acestuia este preluat de un supleant, iar după acceptarea funcţiei guvernamentale, revenirea în Parlament este posibilă numai cu ocazia noilor alegeri parlamentare. 
În Finlanda, art.61 din Constituţie prevede competenţa Parlamentului de a alege primul-ministru, care este apoi numit în funcţie de Preşedintele Republicii. Membrii Guvernului sunt numiţi de Preşedinte, la propunerea primului-ministru. Anterior alegerii primului-ministru, între grupurile parlamentare se poartă negocieri asupra programului guvernamental şi a componenţei Guvernului. După desfăşurarea negocierilor şi după întrevederea cu Preşedintele Parlamentului, Preşedintele Republicii comunică Parlamentului candidatul la funcţia de premier. Candidatul este ales dacă obţine peste jumătate din numărul voturilor exprimate de parlamentari. În caz contrar, conform aceloraşi proceduri, se propune un nou candidat. Dacă nici acesta nu obţine numărul necesar de voturi, Parlamentul alege candidatul în favoarea căruia s-au exprimat cele mai multe voturi.

În Polonia, conform art.154, paragraf 1 din Constituţie, Preşedintele îl desemnează pe primul-ministru. De regulă, primul-ministru este o persoană care se bucură de sprijinul majorităţii parlamentare. Primul-ministru desemnat propune Preşedintelui componenţa Consiliului de Miniştri. În termen de 14 zile de la data primei şedinţe a Camerei Deputaţilor/de la data acceptării demisiei Consiliului de Miniştri precedent, Preşedintele îl numeşte oficial pe primul-ministru şi pe ceilalţi membri ai Consiliului de Miniştri şi asistă la depunerea jurământului de către membrii nou numiţi.

În termen de 14 zile de la numirea de către Preşedinte, primul-ministru prezintă Camerei Deputaţilor programul de guvernare, pentru obţinerea votului de încredere. Camera Deputaţilor acordă votul de încredere cu majoritate absolută de voturi, în prezenţa a cel puţin jumătate din numărul statutar al parlamentarilor (aşa-numita “etapă principală de numire a guvernului). 

În cazul în care Consiliul de Miniştri nu este desemnat sau nu obţine votul de încredere în conformitate cu procedura menţionată, Camera Deputaţilor alege primul-ministru şi membrii Consiliului de Miniştri dintre candidaţii propuşi de parlamentari. Alegerea se efectuează cu majoritate absolută de voturi, în prezenţa a cel puţin jumătate din numărul statutar al parlamentarilor. Preşedintele numeşte Consiliul de Miniştri astfel ales şi asistă la depunerea jurământului  (aşa-numita “prima etapă de rezervă”)

În cazul în care Consiliul de Miniştri nu este desemnat în conformitate cu această procedura, în termen de 14 zile, Preşedintele desemnează primul-ministru şi, la cererea acestuia, pe ceilalţi membri ai Consiliului şi asistă la depunerea jurământului. În termen de 14 zile de la desemnarea Consiliului de Miniştri de către Preşedinte, Camera Deputaţilor acordă Consiliului votul de încredere cu majoritate de voturi, în prezenţa a cel puţin jumătate din numărul statutar al parlamentarilor. În cazul în care, prin această procedură (aşa-numita “etapă a doua de rezervă”), Consiliul de Miniştri nu obţine votul de încredere,   Preşedintele Republicii dizolvă Parlamentul şi convoacă alegeri anticipate (pentru Cameră şi Senat).

Schimbările individuale de miniştri se fac de către Preşedinte, la cererea primului-ministru. Conform art.159, paragraful 2 din Constituţie, Preşedintele demite ministrul faţă de care Camera Deputaţilor a adoptat votul de neîncredere. 

În cazul demisiei întregului Consiliu de Miniştri, care se produce împreună cu demisia primului-ministru, Preşedintele are dreptul de a accepta demisia. 


Prevederile Constituţiei (art.185-204) din Portugalia sunt, în general, similare dispoziţiilor cuprinse în Constituţiile care consacră regimul semiprezidenţial. Astfel, Preşedintele Republicii îl desemnează pe primul-ministru şi, la propunerea acestuia, îi numeşte pe ceilalţi membri ai Guvernului.

Numai programul guvernamental este supus aprobării Adunării Republicii. 

▪ În ce priveşte monarhiile constituţionale, acestea oferă un şef de stat apolitic, imparţial, simbol al unităţii şi coeziunii statale (nu al intereselor anumitor forţe politice).

Deşi dispune de prerogative aparent importante (de a numi şi demite primul-ministru/miniştrii guvernului sau de a dizolva parlamentul), în realitate, monarhul are atribuţii pur formale, întrucât numirea/demiterea unui ministru sau dizolvarea parlamentului este rezultatul negocierilor politice din cadrul legislativului, între partidele politice reprezentate parlamentar prin voinţa electoratului.

Este foarte des utilizată sintagma potrivit căreia monarhul domneşte, dar nu guvernează. Guvernarea se realizează, în principal, de către guvernul condus de primul-ministru (de obicei liderul partidului sau coaliţiei majoritare din parlament), care răspunde pentru activitatea cabinetului său în faţa legislativului (nu a monarhului).

În monarhiile constituţionale din Uniunea Europeană, primul-ministru este cel care conduce guvernul, stabileşte politica executivului şi are obligaţii numai faţă de parlament, care îl poate destitui printr-un vot de neîncredere.

Monarhiile constituţionale au forme de guvernare parlamentare, ceea ce presupune un raport de dependeţă mutuală între legislativ şi executiv. Parlamentul este instituţia principală, reprezentanţii acestuia sunt aleşi prin vot direct, universal de către cetăţeni, ceea ce îi conferă legitimitate. Guvernul este învestit de legislativ, fapt ce poate fi considerat ca o prelungire a legitimităţii populare a parlamentului.
 

În Marea Britanie, exponentă a parlamentarismului pur, “ritualul” vieţii politice se desfăşoară sub oblăduirea Coroanei, care nu se implică direct în competiţia dintre partide sau în exercitarea puterii executive, însă patronează cu imparţialitate întregul joc politic. Puterea şi opoziţia se bucură de un tratament egal în faţa monarhului, fiind cunoscute formulele oficiale utilizate la Palatul Buckingham, la Westminster şi chiar în comunicatele partidelor politice: “Her Majesty’s Government” şi “Her Majesty’s Opposition”.

Instituţia primului-ministru a apărut şi evoluat ca o consecinţă a renunţării monarhului la dreptul de a conduce personal şedinţele Cabinetului. Instituţia modernă a primului- ministru a fost instituită de textul legislativ intitulat “The Reform Act” din 1832, care a consacrat obligaţia Reginei de a numi în funcţia de prim-ministru pe liderul partidului majoritar din Camera Comunelor. Cu toate acestea, Regina poate influenţa desemnarea primului-ministru în cazul în care nici un partid politic nu obţine majoritatea parlamentară sau dacă partidul majoritar nu are un şef. Cu aceste excepţii, se consideră că primul-ministru este ales prin vot universal indirect, întrucât fiecare partid abordează alegerile cu un şef desemnat ca prim-ministru în caz de victorie electorală. Legitimitatea politică a premierului este dublă: în primul rând, aceasta este conferită de desemnarea sa în calitate de şef al partidului (prin vot intern), şi, în al doilea rând, de votul pe care populaţia îl dă partidului majoritar.
Desemnarea celorlalţi membri ai Cabinetului şi ai Guvernului se face de către primul-ministru din rândul membrilor partidului său; toţi membrii Guvernului sunt şi membri ai Camerei Comunelor sau, într-un număr restrâns, ai Camerei Lorzilor. Primul-ministru trebuie fie membru al Camerei Comunelor. Libertatea primului-ministru de a alege membrii Guvernului
 şi ai Cabinetului
 nu este limitată decât de propriul partid.
Puterea executivă se exercită în totalitate de Cabinetul condus de primul-ministru, iar mandatul puterii executive stă sub semnul răspunderii în faţa Parlamentului. Cabinetul Marii Britanii funcţionează pe principiul conducerii unipersonale, voinţa premierului transformându-se de cele mai multe ori în decizii politice ale Cabinetului (indiferent că este vorba despre probleme economice, sociale sau de politică externă).
Figură centrală a vieţii politice britanice, primul-ministru dispune de jure sau de facto de următoarele puteri: puterea asupra partidului de guvernământ (fiind liderul partidului care a câştigat alegerile); puterea asupra Parlamentului (fiind liderul majorităţii din Camera Comunelor); puterea asupra Cabinetului (fiind şeful direct al echipei ministeriale); puterea asupra administraţiei (prin atribuţiile pe care le are în privinţa numirii sau înlocuirii unor înalţi funcţionari de stat); puterea de a influenţa opinia publică, prin concentrarea în cvasi-totalitate a procesului politic şi mediatic la reşedinţa sa din 10, Downing Street.

Uzanţele constituţionale britanice (care au consacrat monarhia parlamentară) au fost preluate, în esenţă, de majoritatea constituţiilor monarhiilor parlamentare care consacră dreptul exclusiv al Regelui de a „numi şi revoca miniştrii". Cu unele nuanţări, această formulă de învestitură se regăseşte în: Belgia (Constituţie, art.96, alin.1- “Regele numeşte şi revocă miniştrii”); Olanda  (Constituţie, art. 43  – “Primul ministru şi ceilalţi miniştri sunt numiţi şi demişi prin decret regal ») şi Danemarca (Constituţie, art.14 – “Regele numeşte şi demite primul-ministru şi miniştrii. Acesta stabileşte numărul miniştrilor şi repartizarea competenţelor între aceştia. Semnătura regelui pe rezoluţiile privind legislaţia şi Guvernul conferă acestora validitate dacă este însoţită de semnătura unuia sau mai multor miniştri. Fiecare ministru semnatar răspunde pentru rezoluţie.”) 
În Belgia, şeful statului nu are prerogative în procesul de guvernare, atribuţiile Regelui limitându-se la îndeplinirea unor proceduri protocolare. Formal, Regele are o putere reală de conducere, întrucât art.37 din Constituţie prevede că puterea executivă la nivel federal aparţine acestuia.

Regele are un rol important exercitat cu discreţie, acela de a influenţa direct numirea primului-ministru, desemnând un formator care, prin consultarea liderilor de partide, va încerca să formeze o echipă guvernamentală cu respectarea echilibrului politic şi lingvistic al coaliţiei guvernamentale. Chiar dacă nu există un acord clar între partide, Regele poate influenţa direct alegerea unui prim-ministru şi poate, de asemenea, refuza demisia acestuia.

Art.105 din Constituţie prevede că Regele nu are alte competenţe decât cele formal atribuite de Constituţie şi de legi speciale adoptate potrivit Constituţiei. 

Actele Regelui nu au efecte dacă nu sunt contrasemnate de un ministru, care, în acest fel, îşi asumă răspunderea pentru conţinutul acestora. 

Art.88 din Constituţie prevede că persoana Regelui este inviolabilă şi că miniştrii sunt responsabili. Responsabilitatea membrilor Guvernului se asumă, potrivit art.101 din Constituţie, în faţa Camerei Reprezentanţilor.
Potrivit Constituţiei, în Danemarca, funcţia fundamentală a monarhului este aceea de a arbitra şi sancţiona conflictele apărute între Guvern şi Parlament, exercitând o „magistratură de influenţă”. Monarhul este şeful formal al statului, având un rol mai mult ceremonial, deoarece puterea executivă a monarhului  este exercitată de Cabinet, primul-ministru fiind „primul între egali”. Regina numeşte şi revocă primul-ministru şi miniştrii; fixează numărul acestora şi repartizarea sarcinilor şi conduce Consiliul de Miniştri, care hotărăşte asupra tuturor legilor şi măsurilor guvernamentale importante.
Deşi Constituţia conferă Reginei competenţa desemnării primului-ministru şi miniştrilor, Regina nu are o influenţă reală în numirea/demiterea unui ministru, întrucât aceasta desemnează miniştrii propuşi de primul-ministru. Când urmează a fi desemnat un nou prim-ministru, primul-ministru în exerciţiu şi Regina stabilesc politicianul care are capacitatea de a întruni votul majorităţii parlamentare. Persoana în cauză nu trebuie, niciodată, să aibă majoritatea parlamentară împotrivă. Apoi, Regina numeşte această persoană în funcţia de prim-ministru. 
Regina are obligaţia de a semna toate actele şi rezoluţiile importante adoptate de Guvern. Totuşi, actele şi rezoluţiile sunt valide numai dacă sunt semnate de unul sau mai mulţi miniştri. Regina nu răspunde pentru actele şi rezoluţiile pe care le semnează. răspunderea aparţinând miniştrilor semnatari. 

Regimul constituţional din Luxemburg prezintă o particularitate singulară. Potrivit Constituţiei, Marele Duce reprezintă suveranul constituţional şi deţinătorul puterii executive. Ca şef al executivului într-un sistem parlamentar, numeşte şi revocă miniştrii aşa cum consideră necesar. Aşadar, din punct de vedere constituţional, membrii Guvernului nu sunt consideraţi ca făcând parte din puterea executivă. Statutul acestora este mai degrabă de consilieri personali ai Marelui Duce, deşi toate actele monarhului sunt contrasemnate de un membru al Guvernului care, astfel, îşi asumă responsabilitatea.
În Olanda, conform art.43 din Constituţie, Primul-ministru, precum şi ceilalţi membri ai Guvernului, sunt numiţi şi revocaţi prin decret regal, contrasemnat de primul-ministru numit. Acesta din urmă contrasemnează şi decretul regal privind propria numire. 

Deşi constituţional puterea executivă aparţine monarhului şi miniştrilor, primul-ministru este cel care stabileşte politica generală a Guvernului şi prezidează Consiliul de Miniştri. Membru formal al Guvernului, monarhul poate sancţiona actele acestuia fără a se implica în elaborarea lor.

Conform cutumei, Guvernul răspunde în faţa Parlamentului.

În Spania, Constituţia consacră o formulă de învestitură interesantă, cu mai multe etape, în care sunt implicaţi atât Regele, cât şi Parlamentul (Constituţie – “Art.99 (1) După fiecare reînnoire a Congresului şi în cazurile prevăzute de Constituţie, Regele, după consultarea reprezentanţilor desemnaţi de grupurile politice cu reprezentare parlamentară şi prin Preşedintele Congresului, numeşte un candidat pentru preşedinţia Guvernului.”
În Spania, monarhia are caracter parlamentar, prerogativele puterii fiind repartizate Parlamentului şi Guvernului. Regele este şeful statului şi simbolul unităţii şi permanenţei acestuia. Regelui îi revine sarcina de a arbitra funcţionarea corespunzătoare a instituţiilor democratice şi sarcina de a reprezenta statul în relaţiile internaţionale. Constituţia îngrădeşte prerogativele monarhului prevăzând, la art.56.1, că acesta exercită funcţiile expres atribuite de legea fundamentală şi de alte legi.
Pentru a fi valabile şi pentru a produce efecte juridice, actele emise de Rege în îndeplinirea prerogativelor constituţionale trebuie contrasemnate de primul-ministru sau, după caz, de miniştrii de resort. Regele nu poate fi tras la răspundere pentru guvernarea statului.

Constituţia Suediei se îndepărtează de „uzanţele britanice" consacrând o formulă de învestitură specifică unui regim parlamentar clasic, cu vot de încredere al Parlamentului, care poate fi şi tacit, la expirarea unui termen de 4 zile, cu precizarea că primul-ministru este numit, după votul expres sau implicit al Parlamentului, de către Preşedintele acestuia (Legea privind instrumentul Guvernului, Art.4 – “În cazul în care este necesară numirea unui prim-ministru, Preşedintele Camerei invită la consultări reprezentanţi ai fiecărui grup politic parlamentar. Înaintea prezentării unei propuneri în faţa Parlamentului, Preşedintele Camerei discută asupra acestui subiect cu vicepreşedinţii Camerei. Parlamentul votează propunerea în termen de 4 zile, fără o pregătire a priori în comisie. Dacă peste jumătate din numărul parlamentarilor votează împotriva propunerii, aceasta este respinsă. În orice alt caz, propunerea este adoptată.”).
2. Procesul de constituire a guvernului

Procesul de constituire a guvernului cuprinde mai multe etape: desemnarea şefului executivului şi constituirea echipei guvernamentale; elaborarea programului de guvernare; obţinerea votului de învestitură din partea parlamentului; depunerea jumământului de credinţă.
Desemnarea primului-ministru

În majoritatea sistemelor constituţionale, şeful statului desemnează candidatul pentru funcţia de prim-ministru/şef al executivului, după discuţii cu liderii partidelor parlamentare şi la propunerea partidului/formaţiunii politice ce deţine majoritatea parlamentară. În termenul legal stabilit, candidatul desemnat îşi formează echipa guvernamentală. În cazul guvernelor de coaliţie, desemnarea miniştrilor se face în funcţie de procentul obţinut de fiecare partid în alegerile parlamentare, conform unui algoritm matematic sau în baza unei înţelegeri politice.
Programul de guvernare

Reflectând opţiunile ideologice, interesele şi aspiraţiile forţei politice aflate la putere, programul de guvernare exprimă coordonatele generale şi strategice de politică internă şi externă, direcţiile majore pe care guvernul le va adopta, urma şi realiza.

Votul de învestitură

Pentru a fi legal constituit, guvernul şi programul său trebuie să obţină votul de învestitură sau de încredere din partea parlamentului. În majoritatea cazurilor, votul se acordă cu majoritate simplă (51% voturi).

Democraţiile parlamentare sunt diferite sub aspectul normelor constituţionale care reglementează modul de formare/demitere/încheiere a mandatului guvernului. Diferenţele vizează: necesitatea votului parlamentului pentru preluarea legală a mandatului (votul de investitură); menţinerea sprijinului activ al majorităţii parlamentare pentru ca guvernul să rămână în exerciţiu (parlamentarism pozitiv); depunerea votului de neîncredere faţă de guvern cu prespecificarea unei alternative a guvernului (votul de neîncredere constructiv
); desfăşurarea alegerilor la intervale predeterminate (perioada interelectorală fixă).

În Marea Britanie, votul de învestitură nu este necesar, devine prim-ministru liderul partidului care a obţinut majoritatea în Parlament. Conform regulii instituite de Legea din 1832 privind reforma, monarhul numeşte în funcţia de şef al Cabinetului pe liderul partidului care a câştigat alegerile. Singurul caz în care regele are un rol limitat în numirea premierului este acela al decesului titularului acestei funcţii, numai în situaţia în care partidul majoritar nu şi-a desemnat deja noul lider. 

Jurământul de credinţă 
Jurământul de credinţă se depune de şeful guvernului şi de membrii acestuia în faţa şefului statului/a celei mai înalte autorităţi în stat. Simbol al credinţei guvernului faţă de naţiune, depunerea jurământului reprezintă momentul în care guvernul, în întregul său, începe exercitarea efectivă a mandatului. 

Durata mandatului guvernului
Durata mandatului guvernului (perioada cuprinsă între momentul depunerii jurământului de credinţă până la depunerea jurământului de credinţă de către următorul guvern) diferă de la un sistem constituţional la altul. În principiu, durata mandatului guvernului se află într-o corelaţie directă cu durata mandatului legislativului. În actul de conducere, deşi separate, puterea legislativă şi cea executivă se află într-o relaţie de interdependenţă, de intercondiţionare, fără existenţa şi funcţionarea uneia, nefiind posibilă existenţa celeilalte. Cu toate acestea, guvernul îşi poate încheia mandatul înainte de expirarea mandatului parlamentar dacă pierde încrederea parlamentului. În situaţii deosebite (stare de război, de calamitate naturală, conflicte sociale majore), printr-o lege specială, durata mandatului executivului poate fi prelungită. 
II. REGLEMENTĂRI CONSTITUŢIONALE PRIVIND DESEMNAREA PRIMULUI-MINISTRU ÎN STATELE MEMBRE UE
AUSTRIA

Constituţie
„Art.70

(1) Cancelarul federal şi, la propunerea sa, ceilalţi membri ai Guvernului federal sunt numiţi de Preşedintele federal. Pentru demiterea Cancelarului federal sau a întregului Guvern nu este prevăzută condiţia unei propuneri; demiterea individuală a membrilor Guvernului federal are loc pe baza propunerii Cancelarului federal. Actul de numire a Cancelarului federal sau a întregului Guvern federal este contrasemnat de Cancelarul federal nou desemnat; actul de demitere nu necesită contrasemnătură.

(2) Numai persoanele eligibile pentru Consiliul Naţional pot fi numite în funcţia de Cancelar federal, vice-cancelar sau ministru federal; membrii Guvernului federal nu trebuie să facă parte din Consiliul Naţional.

(3) În cazul în care un nou Guvern federal este numit de Preşedintele federal la o dată la care Consiliul Naţional nu este în sesiune, acesta trebuie să convoace o sesiune extraordinară a Consiliului Naţional (art.28, par.2), care trebuie să se întrunească în termen de o săptămână, în scopul învestirii noului Guvern federal.

(…)

Art.72

(1) Înaintea preluării funcţiei, membrii Guvernului federal depun jurământul în faţa Preşedintelui federal. Este permisă rostirea adiţională a unei formule religioase.
(2) Instrumentele de numire a Cancelarului federal, a vice-cancelarului şi a celorlalţi miniştri federali sunt executate de Preşedintele federal în ziua depunerii jurământului şi sunt contrasemnate de Cancelarul federal nou numit.
(3)
(…)
Art.74

1. În cazul în care Consiliul Naţional aprobă un vot explicit de neîncredere faţă de Guvernul federal sau faţă de membrii săi individuali, Guvernul federal sau ministrul federal în cauză este demis din funcţie.

2. Prezenţa a jumătate din membrii Consiliului Naţional este necesară pentru votul de neîncredere exprimat în cadrul Consiliului Naţional. La solicitarea numărului de membri prevăzut de Legea federală privind Regulamentul Consiliului Naţional, votul poate fi amânat cu două zile. O nouă amânare a votului poate avea loc numai prin hotărâre a Consiliului Naţional.

3. Indiferent de competenţele conferite Preşedintelui federal de art.70, par.1, Guvernul federal sau membrii săi individuali sunt demişi din funcţie în cazurile prevăzute de lege sau din propria voinţă a acestuia/acestora.”
BELGIA

Constituţie
 “Art.37

Regele aparţine puterii federale executive, în condiţiile stabilite de Constituţie.

(…)

Art.88
Persoana regelui este inviolabilă, miniştrii acestuia sunt răspunzători.
(…)
Art. 96
Regele numeşte şi revocă miniştrii.

Guvernul federal prezintă Regelui demisia în cazul în care Camera Reprezentanţilor, cu majoritatea absolută a membrilor, adoptă o moţiune de neîncredere propunând Regelui nominalizarea unui successor al primului- ministru în cele trei zile care urmează respingerii unei moţiuni de încredere. Regele numeşte în funcţia de prim-ministru succesorul propus, care îşi preia funcţia în momentul depunerii jurământului de către noul Guvern federal.
(…)
Art.101

Miniştrii răspund în faţa Camerei Reprezentanţilor.

Nici un ministru nu poate fi urmărit sau cercetat pentru opiniile exprimate în exercitarea funcţiilor.

(…)
Art.105
Regele nu are alte competenţe în afara celor formal conferite de Constituţie şi de legile speciale adoptate în baza Constituţiei.”
BULGARIA
Constituţie
“Art. 99
(1) După consultările purtate cu grupurile parlamentare, Preşedintele numeşte primul-ministru desemnat pentru a forma guvernul de partidul care a obţinut cel mai mare număr de mandate în Adunarea Naţională,.

(2) Dacă primul-ministru numit nu reuşeşte să formeze Guvernul în termen de 7 zile, Preşedintele încredinţează această sarcină primului-ministru desemnat şi nominalizat de cel de-al doilea – din punct de vedere al numărului de membri - grup parlamentar.

(3) În cazul în care şi noul prim-ministru desemnat eşuează în formarea guvernului în perioada prevăzută la paragraful precedent, Preşedintele încredinţează această sarcină primului-ministru desemnat şi nominalizat de unul din cele mai mici grupuri parlamentare.

(4) Dacă aceste consultări reuşesc, Preşedintele solicită Adunării Naţionale alegerea primului-ministru desemnat.

(5) În cazul în care nu s-a ajuns la un acord în ce priveşte formarea guvernului, Preşedintele desemnează un guvern interimar, dizolvă Adunarea Naţională şi convoacă noi alegeri în termenul prevăzut la art.64, par.3. Actul prin care Preşedintele dizolvă Adunarea Naţională stabileşte şi data noilor alegeri generale.

(6) Procedura de formare a guvernului prevăzută de paragraful precedent se aplică şi în cazurile prevăzute la art.111, paragraf 1.

(7) În cazurile prevăzute la paragrafele 5 şi 6, Preşedintele nu poate dizolva Adunarea Naţională în ultimele 3 luni de exercitare a funcţiei prezidenţiale. Dacă Parlamentul nu reuşeşte să formeze guvernul în perioada prevăzută, Preşedintele desemnează un guvern interimar.

(…)

Art.111

(1) Mandatul Consiliului de Miniştri expiră în următoarele situaţii:

1. exprimarea votului de neîncredere faţă de Consiliul de Miniştri sau faţă de primul-ministru;

2. demisia Consiliului de Miniştri sau a primului-ministru;

3. decesul primului-ministru.

(2) Consiliul de Miniştri îşi depune demisia în faţa Adunării Naţionale nou alese.
(3) În cazul apariţiei uneia din situaţiile menţionate, Consiliul de Miniştri îşi continuă activitatea până la alegerea noului Consiliu de Miniştri.”
CEHIA
Constituţie
“Art.68
(1) Guvernul răspunde în faţa Camerei Deputaţilor.

(2) Primul-ministru este desemnat de Preşedintele Republicii care îi numeşte, la propunerea primului-ministru, pe ceilalţi membri ai Guvernului pe care îi însărcinează cu conducerea ministerelor individuale sau a altor agenţii.

(3) În termen de 30 de zile de la desemnare, Guvernul se prezintă în faţa Camerei Deputaţilor şi îi solicită votul de încredere.

(4) Dacă Guvernul nou numit nu obţine încrederea Camerei Deputaţilor, se aplică procedura specificată la paragrafele 2 şi 3. Dacă Guvernul astfel numit nu reuşeşte să obţină votul de încredere al Camerei Deputaţilor, Preşedintele Republicii numeşte un prim-ministru, la propunerea Preşedintelui Camerei Deputaţilor.

(5) În alte cazuri, Preşedintele Republicii numeşte şi demite la propunerea primului-ministru pe ceilalţi membri ai Guvernului şi le încredinţează conducerea ministerelor şi a altor agenţii.” 

Cipru
Constituţie

“Art.46
Puterea executivă se exercită de Preşedintele şi Vicepreşedintele Republicii.
În vederea exercitării puterii executive, Preşedintele şi Vicepreşedintele Republicii au un Consiliu de Miniştri format din 7 miniştri greci şi 3 miniştri turci. Miniştrii sunt numiţi de Preşedintele şi Vicepreşedintele Republicii, prin act semnat de aceştia doi. Miniştrii pot fi aleşi din afara Camerei Reprezentanţilor. 

Unul din următoarele ministere – Ministerul Afacerilor Externe, Ministerul Apărării sau Ministerul de Finanţe – este încredinţat unui ministru turc. Dacă Preşedintele şi Vicepreşedintele Republicii sunt de acord, ei pot înlocui acest sistem prin sistemul rotaţiei.  

Consiliul de Miniştri exercită puterea executivă conform celor prevăzute la art.54. 

Hotărârile Consiliului de Miniştri se adoptă cu majoritate absolută şi, cu excepţia cazului în care Preşedintele sau Vicepreşedintele Republicii îşi exercită dreptul de veto final sau de retrimitere sau ambele drepturi în conformitate cu art.57, acestea se promulgă imediat şi se publică în Gazeta Oficială a Republicii în conformitate cu prevederile art.57.” 

DANEMARCA
Constituţie
“Art.14
Regele numeşte şi demite primul-ministru şi miniştrii. Regele stabileşte numărul miniştrilor şi repartizarea competenţelor între aceştia. Semnătura Regelui pe rezoluţiile privind legislaţia şi Guvernul conferă acestora validitate dacă este însoţită de semnătura unuia sau mai multor miniştri. Fiecare ministru care a semnat răspunde pentru rezoluţie.” 

ESTONIA
Constituţie
“Art.89 

În termen de 14 zile de la demisia Guvernului Republicii, Preşedintele Republicii desemnează candidatul pentru funcţia de prim-ministru, căruia îi încredinţează sarcina formării noului guvern.

În 14 zile de la încredinţarea sarcinii formării noului guvern, candidatul la funcţia de prim-ministru prezintă Parlamentului bazele pentru formarea viitorului guvern, iar Parlamentul decide, fără dezbatere şi prin vot deschis, autorizarea candidatului la funcţia de prim-ministru de a forma guvernul.

În termen de 7 zile, candidatul la funcţia de prim-ministru autorizat de Parlament să formeze guvernul prezintă Preşedintelui Republicii componenţa guvernului; acesta numeşte guvernul în termen de 3 zile.

În cazul în care candidatul la funcţia de prim-ministru desemnat de Preşedintele Republicii nu obţine majoritate de voturi în Parlament, nu poate sau refuză sarcina formării guvernului, Preşedintele Republicii are dreptul de a prezenta, în termen de 7 zile, un al doilea candidat la funcţia de prim-ministru.
Dacă, în termen de 7 zile, Preşedintele Republicii nu prezintă un al doilea candidat la funcţia de prim-ministru sau refuză să facă acest lucru, sau dacă al doilea candidat nu poate obţine autorizarea Parlamentului în condiţiile şi termenul prevăzute la paragrafele 2 şi 3 ale prezentului articol, nu poate sau refuză sarcina formării guvernului, dreptul de a nominaliza un candidat la funcţia de prim-ministru se transferă Parlamentului.
Parlamentul nominalizează candidatul la funcţia de prim-ministru, care prezintă componenţa guvernului Preşedintelui Republicii. În cazul în care componenţa guvernului nu este prezentată Preşedintelui Republicii în termen de 14 zile de la transferul către Parlament al dreptului de a nominaliza candidatul pentru funcţia de prim-ministru, Preşedintele Republicii convoacă alegeri parlamentare extraordinare.”
Regulamentul Parlamentului
“Art.131. Decizia privind autorizarea candidatului la funcţia de prim-ministru nominalizat de Preşedintele Republicii pentru a forma guvernul
(1) Rezoluţia de autorizare a candidatului la funcţia de prim-ministru desemnat de Preşedintele Republicii să formeze guvernul se înscrie pe ordinea de zi la iniţiativa Biroului Parlamentului sau la propunerea Preşedintelui Parlamentului de comun acord cu candidatul la funcţia de prim-ministru.

(2) Candidatul la funcţia de prim-ministru prezintă un raport privind bazele formării guvernului. Fiecare parlamentar poate adresa maximum 2 întrebări orale candidatului la funcţia de prim-ministru. Nu are loc o dezbatere.

(3) Autorizarea candidatului la funcţia de prim-ministru pentru a forma guvernul se decide de Parlament, cu majoritate de voturi. Decizia Parlamentului se formulează prin rezoluţie a Parlamentului.
Art.132. Nominalizarea, de către Parlament, a candidatului pentru funcţia de prim-ministru 

(1)  După transferul către Parlament al dreptului de desemnare a candidatului pentru funcţia de prim-ministru, Biroul Parlamentului stabileşte un termen în care grupurile parlamentare pot desemna candidaţi pentru această funcţie. 

(2) Cererea de nominalizare pentru funcţia de prim-ministru se depune, în scris, la Preşedintele Parlamentului. Cererea trebuie însoţită de consimţământul candidatului. 
(3) Procesul decizional de autorizare a candidatului la funcţia de prim-ministru pentru a forma guvernul se înscrie pe ordinea de zi la iniţiativa Biroului Parlamentului sau la propunerea Preşedintelui Parlamentului, după expirarea termenului prevăzut la paragraful (1) al prezentului articol. 

(4) În ordinea stabilită de Biroul Parlamentului, candidaţii la funcţia de prim-ministru nominalizaţi în termen prezintă rapoarte referitoare la bazele formării guvernului. Membrii Parlamentului pot adresa fiecărui candidat la funcţia de prim-ministru câte 2 întrebări orale. Nu are loc o dezbatere.

(5) În cazul în care un candidat la funcţia de prim-ministru a prezentat raportul şi a răspuns la întrebări, Parlamentul decide, cu majoritate de voturi, asupra autorizării acestuia de a forma guvernul. În cazul în care candidatul la funcţia de prim-ministru obţine majoritatea necesară, nu se mai audiază rapoartele celorlalţi candidaţi.

(6) Autorizarea unui candidat la funcţia de prim-ministru pentru a forma guvernul se dă sub forma unei rezoluţii a Parlamentului.

(7) În cazul în care Parlamentul nu poate nominaliza un candidat la funcţia de prim-ministru, Preşedintele Parlamentului notifică acest lucru Preşedintelui Republicii, în scris, imediat după expirarea termenului prevăzut pentru nominalizare.”
FINLANDA

Constituţie
“Art.61. Formarea Guvernului

Parlamentul alege primul-ministru, care este apoi numit în funcţie de Preşedintele Republicii. 

Miniştrii sunt numiţi de Preşedintele Republicii, pe baza propunerilor făcute de primul-ministru.

Anterior alegerii primului-ministru, grupurile parlamentare negociază programul guvernamental şi componenţa guvernului. Pe baza acestor negocieri, după audierea Preşedintelui Parlamentului şi a grupurilor parlamentare, Preşedintele Republicii comunică Parlamentului numele candidatului la funcţia de prim-ministru. Candidatul este ales dacă a obţinut, prin vot deschis în cadrul Parlamentului, peste jumătate din numărul voturilor exprimate.

În cazul în care candidatul nu obţine majoritatea necesară, conform aceleiaşi proceduri, se propune un nou candidat la funcţia de prim-ministru. Dacă noul candidat nu obţine peste jumătate din numărul voturilor exprimate, Parlamentul procedează la alegerea primului-ministru, prin vot deschis. Este ales candidatul care a obţinut cele mai multe voturi.

Parlamentul trebuie să fie în sesiune atunci când guvernul este desemnat şi când componenţa Guvernului este esenţial modificată.”

FRANŢA
Constituţie
„Art.8

Preşedintele Republicii  numeşte primul-ministru. Acesta îl revocă pe primul- ministru la prezentarea, de către primul-ministru,  a demisiei guvernului.

La propunerea primului-ministru, Preşedintele numeşte şi revocă ceilalţi membri ai Guvernului.

Art.9

Preşedintele Republicii prezidează Consiliul de Miniştri.”
GERMANIA

Constituţie
“Art. 63 – Alegerea Cancelarului federal
(1) Cancelarul federal este ales de Bundestag, fără dezbatere, la propunerea Preşedintelui federal.
(2) Este aleasă persoana care obţine votul majorităţii membrilor Bundestag-ului. Persoana aleasă este numită de Preşedintele federal.

(3) Dacă persoana propusă de Preşedintele federal nu este aleasă, în 14 zile de la vot, Bundestag-ul poate alege un Cancelar federal cu votul a peste jumătate din numărul membrilor.
(4) Dacă în această perioadă nu este ales un Cancelar federal, o nouă alegere va avea loc fără întârziere, în care va fi aleasă persoana care obţine cel mai mare număr de voturi. Dacă persoana aleasă obţine votul majorităţii membrilor Bundestag-ului, Preşedintele federal trebuie să-l numească în termen de 7 zile de la alegere. Dacă persoana aleasă nu obţine această majoritate, atunci, în 7 zile, Preşedintele federal fie o numeşte, fie dizolvă Bundestag-ul.”
GRECIA
Constituţie
“Art. 37

(1) Preşedintele Republicii îl numeşte pe primul-ministru şi, la recomandarea acestuia, numeşte şi revocă membrii Cabinetului şi sub-secretarii.

(2) Este numit prim-ministru, preşedintele partidului care a obţinut majoritatea mandatelor în Parlament. Dacă nici un partid nu deţine o majoritate absolută, Preşedintele Republicii atribuie un mandat exploratoriu preşedintelui partidului care deţine o majoritate relativă, pentru a identifica posibilitatea formării unui guvern care să se bucure de încrederea Parlamentului. 

(3) Dacă nu există această posibilitate, Preşedintele Republicii atribuie mandatul exploratoriu preşedintelui celui de-al doilea partid - ca mărime - în Parlament, şi dacă acesta eşuează, preşedintelui celui de-al treilea partid – ca mărime - din Parlament. Fiecare mandat exploratoriu are o durată de 3 zile. Dacă toate mandatele exploratorii se dovedesc a fi lipsite de succes, Preşedintele Republicii convoacă toţi preşedinţii de partide şi, dacă se confirmă imposibilitatea formării unui Cabinet care să se bucure de încrederea Parlamentului, acesta încearcă să formeze un Cabinet format din toate partidele parlamentare în scopul organizării de alegeri parlamentare. Dacă eşuează în această încercare, Preşedintele încredinţează Preşedintelui Curţii Supreme Administrative sau al Curţii Supreme Civile sau Penale sau al Curţii de Conturi sarcina formării unui Cabinet, acceptat într-o măsură cât mai mare, pentru a organiza alegerile şi dizolvă Parlamentul. 

(4) În cazurile în care mandatul de a forma Cabinetul sau mandatul exploratoriu este atribuit în conformitate cu alineatele menţionate mai sus, dacă partidul nu are preşedinte sau purtător de cuvânt, sau dacă preşedintele sau purtătorul de cuvânt nu a fost ales în Parlament, Preşedintele Republicii atribuie mandatul persoanei propuse de grupul parlamentar al partidului. Propunerea de atribuire a mandatului se face în termen de 3 zile de la data la care Preşedintele sau Vicepreşedintele Parlamentului  comunică Preşedintelui Republicii numărul de mandate deţinute de fiecare partid parlamentar; comunicarea se face anterior încredinţării oricărui mandat. 

Clauză interpretativă:

În ceea ce priveşte mandatele exploratorii, în cazul în care partidele obţin un număr egal de mandate parlamentare, se consideră a fi pe primul loc partidul care a obţinut cele mai multe voturi la alegeri. Conform Regulamentului Parlamentului, un partid nou (recent format) cu grup parlamentar urmează după un partid mai vechi care a obţinut un număr egal de mandate. În ambele cazuri, mandatele exploratorii pot fi atribuite unui număr maxim de 4 partide.
(…)
Art.84

(1) Guvernul trebuie să obţină încrederea Parlamentului. Guvernul este obligat să obţină votul de încredere al Parlamentului în 15 zile de la data depunerii jurământului de către primul-ministru, dar poate face acest lucru şi la altă dată. Dacă în momentul formării guvernului parlamentul nu este în sesiune/şi-a suspendat lucrările, acesta este convocat în 15 zile pentru a se pronunţa asupra moţiunii de încredere.

(…)”
IRLANDA
Constituţie
“Art. 28

1. Guvernul este format din cel puţin 7 şi cel mult 15 membri, care sunt numiţi de Preşedinte, în conformitate cu prevederile prezentei Constituţii.

2. În conformitate cu prevederile acestei Constituţii, puterea executivă a statului se exercită de către sau sub autoritatea guvernului.

3. 

1° Nu se declară război şi statul nu participă la nici un război fără consimţământul Camerei Deputaţilor.
2° Totuşi, în cazul unei eventuale invazii, guvernul poate lua orice măsură pe care o consideră necesară pentru protecţia statului şi, în cazul în care Camera Deputaţilor nu este în sesiune, aceasta este convocată la cea mai apropiată dată posibilă.
3° Numai art.15.5.2° din prezenta Constituţie va fi invocat pentru a invalida o lege adoptată de Parlament în scopul expres al asigurării siguranţei publice şi conservarea statului în timp de război sau rebeliune armată, sau pentru a anula orice act făcut sau urmând a fi făcut în timp de război sau rebeliune armată în baza unei asemenea legi. În această subsecţiune “timp de război” include perioada în care se desfăşoară un conflict armat în care statul nu este participant dar cu privire la care fiecare Cameră a Parlamentului a hotărât, la apariţia unui astfel de conflict armat, că există o urgenţă naţională care afectează interesele vitale ale statului; şi “stare de război sau rebeliune armată” include perioada de după terminarea oricărui război ori a oricărui conflict armat menţionat, sau al unei rebeliuni armate, care se scurge până când fiecare Cameră a Parlamentului a hotărât că a încetat urgenţa naţională determinată de un astfel de război, conflict armat sau rebeliune armată.
4. 
1° Guvernul răspunde în faţa Camerei Deputaţilor.
2° Guvernul se întruneşte şi acţionează ca autoritate colectivă şi răspunde solidar pentru ministerele conduse de membrii guvernului.

3° Confidenţialitatea discuţiilor la şedinţele guvernului se respectă în toate împrejurările, cu excepţia cazului în care Curtea Supremă stabileşte necesitatea dezvăluirii cu privire la o anumită problemă:
i. în interesul administrării justiţiei de către un tribunal sau
ii. în temeiul unui interes public de importanţă deosebită, urmare a cererii în acest sens făcută de un tribunal numit de guvern sau de un ministru al guvernului referitoare la autoritatea Camerelor Parlamentului de a examina o problemă declarată de acestea ca fiind de importanţă publică.

4° Guvernul pregăteşte estimările referitoare la veniturile şi cheltuielile statului pentru fiecare an financiar şi le prezintă, spre examinare, Camerei Deputaţilor.

5. 

1° Şeful guvernului, primul-ministru va fi denumit, în cuprinsul acestei Constituţii, Taoiseach.

2° În general, primul-ministru îl informează pe Preşedinte asupra problemelor de politică internă şi externă.

6.

1° Primul-ministru nominalizează un membru al guvernului în funcţia de viceprim-ministru.

2° Viceprim-ministrul acţionează în locul primului-ministru, dacă primul-ministru moare sau devine permanent incapabil, până la numirea noului prim-ministru.

3° Viceprim-ministrul acţionează în numele şi în locul primului-ministru pe durata absenţei temporare a primului-ministru.

7.

1° Primul-ministru, viceprim-ministrul şi membrul guvernului care conduce Ministerul Finanţelor trebuie să fie membri ai Camerei Deputaţilor.

2° Ceilalţi membri ai guvernului trebuie să fie membri ai Camerei Deputaţilor sau ai Senatului, dar nu mai mult de doi pot fi membri ai Senatului.

8. Orice membru al guvernului are dreptul de a participa şi de a fi audiat în orice Cameră a Parlamentului.

9.

1° Primul-ministru poate demisiona din funcţie în orice moment, prin depunerea demisiei în mâinile Preşedintelui.

2° Orice alt membru al guvernului poate demisiona din funcţie prin depunerea demisiei în mâinile Primului-ministru, pentru a fi transmisă Preşedintelui.

3° Preşedintele acceptă demisia unui membru al guvernului, altul decât primul-ministru, dacă primul-ministru face această propunere.

4° În orice moment, din motive pe care le consideră suficiente, primul-ministru poate solicita demisia unui membru al guvernului; dacă membrul în cauză nu respectă această solicitare, demiterea sa este efectuată de Preşedinte, pe baza propunerii primului-ministru.
10. Primul-ministru demisionează din funcţie dacă pierde sprijinul majorităţii Camerei Deputaţilor, cu excepţia cazului în care, pe baza propunerii sale, Preşedintele dizolvă Camera Deputaţilor, iar la întrunirea noii Camere, după dizolvare, primul-ministru se asigură de sprijinul majorităţii Camerei Deputaţilor.

11.

1° Dacă primul-ministru demisionează din funcţie, ceilalţi membri ai guvernului sunt consideraţi demisionari, dar primul-ministru şi ceilalţi membri ai guvernului continuă să-şi îndeplinească sarcinile până la numirea succesorilor lor.

2° Membrii guvernului aflaţi în exerciţiu la data dizolvării Camerei Deputaţilor continuă exercitarea funcţiei până la numirea succesorilor lor.

12. Următoarele aspecte se reglementează prin lege: organizarea şi distribuirea competenţelor între ministere, desemnarea membrilor guvernului ca miniştri conducători, eliberarea din funcţie a unui membru al guvernului pe durata absenţei/incapacităţii temporare şi remunerarea membrilor guvernului.”
ITALIA
Constituţie
“Titlul III
Art. 92

Guvernul Republicii este format din Preşedintele Consiliului şi miniştri, care, împreună, constituie Consiliul de Miniştri. Preşedintele Republicii îl numeşte pe Preşedintele Consiliului de Miniştri şi, pe baza propunerii acestuia, numeşte miniştrii. 
(…)
Art. 94

Guvernul trebuie să se bucure de încrederea ambelor Camere. Fiecare Cameră acordă sau retrage încrederea printr-o moţiune motivată, care se votează cu vot prin apel nominal. În termen de 10 zile de la formare, Guvernul se prezintă în faţa Camerelor pentru obţinerea încrederii. Un vot negativ al uneia sau al ambelor Camere faţă de propunerea Guvernului nu angajează obligaţia de a demisiona. Moţiunea de neîncredere trebuie semnată de cel puţin 1/10 din membrii Camerei şi nu poate fi supusă dezbaterii mai devreme de 3 zile de la prezentarea acesteia.”
LETONIA

Constituţie
“Art. 55. Cabinetul este format din primul-ministru şi din miniştrii aleşi de către primul-ministru.

Art. 56. Cabinetul se formează de către persoana desemnată de Preşedinte să procedeze astfel.

Art. 57. Numărul ministerelor şi conţinutul responsabilităţilor acestora, precum şi relaţiile dintre instituţiile statului se reglemenează prin lege.

Art. 58. Instituţiile administrative ale statului se află sub autoritatea Cabinetului.

Art. 59. Pentru a-şi îndeplini sarcinile, primul-ministru şi miniştrii trebuie să se bucure de încrederea Parlamentului, şi răspund pentru acţiunile lor în faţa Parlamentului. Dacă Parlamentul îşi exprimă neîncrederea în primul-ministru, întregul Cabinet trebuie să demisioneze. Dacă neîncrederea vizează un ministru individual, atunci ministrul trebuie să demisioneze şi, pentru a fi înlocuit, primul-ministru desemnează o altă persoană.”
LITUANIA
Constituţie
„Art. 92

Primul-ministru este numit şi demis de către Preşedintele Republicii, cu consimţământul Parlamentului.

Miniştrii sunt numiţi şi demişi de către Preşedintele Republicii, pe baza propunerii Primului-ministru.

În termen de 15 zile de la numire, primul-ministru prezintă Parlamentului componenţa guvernului pe care l-a format şi care a fost aprobată de Preşedintele Republicii, şi prezintă Parlamentului, pentru examinare, programul de guvernare.

Guvernul îşi depune mandatul la Preşedintele Republicii, după alegerile parlamentare sau după alegerea Preşedintelui Republicii. Noul Guvern obţine învestitura după aprobarea, de către Parlament, a programului de guvernare, cu majoritatea voturilor membrilor Parlamentului care participă la şedinţă.“
LUXEMBURG

Constituţie
“Art.33

Marele Duce este şeful statului, simbolul unităţii acestuia şi garantul independenţei naţionale. Acesta exercită puterea executivă conform Constituţiei şi legilor ţării.
(…)
Art.76

Marele Duce reglează organizarea Guvernului său, care este compus din cel puţin 3 membri.

În exercitarea puterii atribuite de articolele 36 şi 37.alin.4 din Constituţie, Marele Duce poate, în cazurile pe care le stabileşte, să însărcineze membrii guvernului de a lua măsuri de executare.

Art.77

Marele Duce numeşte şi revocă membrii guvernului.

Art.78

Membrii guvernului sunt responsabili.

Art.79

Între membrii Guvernului şi Marele Duce nu există nici o autoritate intermediară.”
MALTA

Constituţie
“Puterea executivă
Art.78 
(1) Autoritatea executivă a Maltei este încredinţată Preşedintelui.

(2) Autoritatea executivă a Maltei se exercită de către Preşedinte, fie direct, fie prin persoane oficiale subordonate acestuia, în conformitate cu prevederile prezentei Constituţii.

(3) Nimic din acest articol nu împiedică Parlamentul să confere funcţii unor persoane sau autorităţi, altele decât Preşedintele.

Cabinetul

Art.79
(1) Cabinetul Maltei este format din primul-ministru şi numărul de membri care pot fi numiţi în conformitate cu art.80 din prezenta Constituţie.

(2) Cabinetul deţine conducerea generală şi controlul Guvernului Maltei şi răspunde solidar în faţa Parlamentului.
Numirea miniştrilor
Art.80. În cazul numirii primului-ministru, Preşedintele desemnează ca prim-ministru pe membrul Camerei Reprezentanţilor care, în opinia sa, este cea mai bună persoană capabilă să obţină sprijinul majorităţii membrilor acestei Camere şi, acţionând în concordanţă cu propunerea primului-ministru, numeşte pe ceilalţi miniştri dintre membrii Camerei Reprezentanţilor.
În cazul în care numirea primului-ministru sau a unui ministru trebuie făcută când Parlamentul este dizolvat, o persoană care a fost membru al Camerei Reprezentanţilor înainte de dizolvare, poate fi desemnată ca prim-ministru sau ministru ca şi când, în fiecare din aceste cazuri, o astfel de persoană ar fi încă membru al Camerei Reprezentanţilor; orice persoană astfel numită va vacanta postul la începutul următoarei sesiuni a Parlamentului dacă nu este ales membru în Parlament.
Exercitarea funcţiei de către miniştri
Art.81
(1) În cazul în care Camera Reprezentanţilor adoptă o moţiune de neîncredere în guvern cu votul majorităţii tuturor parlamentarilor, Preşedintele îl poate demite din funcţie pe primul-ministru.

Cu condiţia ca Preşedintele să procedeze astfel după expirarea unei perioade de 3 zile şi dacă a decis să nu dizolve Parlamentul în condiţiile art.76 din prezenta Constituţie.
(2) Funcţia de prim-ministru devine de asemenea vacantă
(a) când, după dizolvarea Parlamentului, primul-ministru este informat de către Preşedinte că este gata să-l renumească ca şi prim-ministru sau să numească o altă persoană în această funcţie;

(b) dacă primul-ministru pierde calitatea de membru al Camerei Reprezentanţilor într-un alt mod decât cel al dizolvării Parlamentului; sau

(c) dacă, în conformitate cu prevederile secţiunii (2) a art.55 din prezenta Constituţie, primului-ministru i se solicită să înceteze îndeplinirea funcţiilor sale ca membru al Camerei Reprezentanţilor.
(3) Funcţia de ministru, alta decât cea de prim-ministru devine vacantă:

(a) la numirea sau renumirea unei alte persoane în funcţia de prim-ministru;

(b) dacă numirea în această funcţie este revocată de către Preşedinte, pe baza propunerii primului-ministru;

(c) dacă încetează să mai fie membru al Parlamentului în alt mod decât cel al dizolvării Parlamentului, sau

(d) dacă, în conformitate cu prevederile subsecţiunii (2) a art.55 din prezenta Constituţie, i se solicită să înceteze îndeplinirea funcţiilor sale ca membru al Camerei Reprezentanţilor.”
OLANDA

Constituţie
« Art.42
1. Guvernul este format din Rege şi miniştri.

2. Miniştrii, şi nu Regele, răspund pentru actele Guvernului.

Art.43

Primul-ministru şi miniştrii sunt numiţi şi demişi prin decret regal.

Art.44

1. Ministerele se stabilesc prin decret regal. Acestea vor fi conduse de câte un ministru.

2. De asemenea, pot fi numiţi şi miniştri fără portofoliu. »
POLONIA

Constituţie
“Art.154
1. Preşedintele Republicii nominalizează primul-ministru care propune componenţa Consiliului de Miniştri. În termen de 14 zile de la prima şedinţă a Camerei Deputaţilor sau de la acceptarea demisiei Consiliului de Miniştri precedent, Preşedintele Republicii numeşte primul-ministru împreună cu ceilalţi membri ai Guvernului şi primeşte jurământul membrilor Consiliului de Miniştri astfel numit.
2. În termen de 14 zile de la data numirii de către Preşedintele Republicii, primul-ministru prezintă Camerei Deputaţilor programul de guvernare al Consiliului de Miniştri, împreună cu o moţiune prin care solicită votul de încredere. Camera Deputaţilor adoptă moţiunea privind votul de încredere cu majoritate absolută de voturi, în prezenţa a cel puţin jumătate din numărul statutar al deputaţilor.

3. În cazul în care Consiliul de Miniştri nu a fost numit conform paragrafului 1 de mai sus sau nu a obţinut votul de încredere în conformitate cu paragraful 2, în termen de 14 zile de la expirarea perioadelor specificate la paragrafele 1 şi 2, Camera Deputaţilor alege primul-ministru şi membrii Consiliului de Miniştri propuşi de acesta, cu majoritate absolută de voturi, în prezenţa a cel puţin jumătate din numărul statutar al deputaţilor.

Preşedintele Republicii numeşte Consiliul de Miniştri astfel ales şi primeşte jurământul membrilor Consiliului de Miniştri.
Art.155

1. În cazul în care Consiliul de Miniştri nu a fost numit în conformitate cu prevederile art.154, paragraf 3, în termen de 14 zile, Preşedintele Republicii numeşte primul-ministru şi, la propunerea acestuia, pe ceilalţi membri ai Consiliului de Miniştri. În termen de 14 zile de la numirea Consiliului de Miniştri de către Preşedintele Republicii, în prezenţa a cel puţin jumătate din numărul statutar al deputaţilor, Camera Deputaţilor se exprimă asupra moţiunii privind votul de încredere.
2. În cazul în care Consiliul de Miniştri nu a obţinut votul de încredere în conformitate cu paragraful 1, Preşedintele Republicii scurtează mandatul Camerei Deputaţilor şi convoacă alegeri anticipate.”
PORTUGALIA

Constituţie
“Art.187 – Formarea Guvernului

(1) Preşedintele Republicii numeşte primul-ministru după consultarea partidelor care au obţinut mandate în Adunarea Republicii şi în funcţie de rezultatele electorale.

(2) Preşedintele Republicii numeşte ceilalţi membri ai Guvernului, la propunerea primului-ministru.”
SLOVACIA

Constituţie
“Art. 110
(1) Primul-ministru este numit şi demis de Preşedintele Republicii Slovacia.

(2) Poate fi numit în funcţia de prim-ministru orice cetăţean al Republicii Slovacia care poate fi ales în Consiliul Naţional al Republicii Slovacia.

Art. 111

La propunerea primului-ministru, Preşedintele Republicii Slovacia numeşte şi demite ceilalţi membri ai Guvernului şi le încredinţează conducerea ministerelor. Preşedintele poate numi ca viceprim-ministru şi ministru orice cetăţean care poate fi ales în Consiliul Naţional al Republicii Slovacia.
(…)

Art. 113

În termen de 30 de zile de la numire, Guvernul are obligaţia de a se prezenta în faţa Consiliului Naţional al Republicii Slovacia pentru a prezenta programul de guvernare şi pentru a cere votul de încredere.

Art.114

(1) Guvernul răspunde pentru exercitarea funcţiilor sale în faţa Consiliului Naţional al Republicii Slovacia care, în orice moment, poate adopta un vot de neîncredere.

(2) Oricând, Guvernul poate solicita Consiliului Naţional al Republicii Slovacia votul de încredere.

(3) Guvernul poate corela votul de încredere în Guvern cu votul pentru adoptarea unei legi sau pentru o altă problemă.

Art.115

(1) Preşedintele Republicii Slovacia demite Guvernul în cazul în care Consiliul Naţional al Republicii Slovacia adoptă un vot de neîncredere sau respinge cererea Guvernului de acordare a votului de încredere.
(2) În cazul în care Preşedintele Republicii Slovacia acceptă demisia Guvernului, acesta îi încredinţează exercitarea funcţiilor până la numirea noului Guvern.” 

SLOVENIA

Constituţie
“Art.111

După consultările purtate cu liderii grupurilor parlamentare, Preşedintele Republicii propune Adunării Naţionale candidatul pentru funcţia de preşedinte al Guvernului.
Preşedintele Guvernului este ales de Adunarea Naţională cu majoritatea de voturi a tuturor deputaţilor, cu excepţia cazurilor în care Constituţia prevede altfel. Votul este secret.
În cazul în care candidatul nu obţine majoritatea necesară de voturi, Preşedintele Republicii poate propune, după alte consultări, în termen de 14 zile,  un nou candidat sau acelaşi candidat; de asemenea, candidaţii pot fi propuşi de un grup parlamentar sau de minimum 10 deputaţi. Dacă în această perioadă au fost propuşi mai mulţi candidaţi, fiecare candidat este supus separat la vot, începând cu candidatul propus de Preşedintele Republicii; dacă acest candidat nu este ales, se votează ceilalţi candidaţi în ordinea în care au fost propuşi.

Dacă nu este ales nici un candidat, Preşedintele Republicii dizolvă Adunarea Naţională şi convoacă alegeri anticipate, cu excepţia cazului în care, în 48 de ore, Adunarea Naţională decide, cu majoritatea de voturi a deputaţilor prezenţi, desfăşurarea de noi alegeri pentru Preşedintele Guvernului, caz în care majoritatea voturilor exprimate de deputaţii prezenţi este suficientă pentru alegerea candidatului. În astfel de noi alegeri, votul se exprimă pentru fiecare candidat individual, în ordinea numărului de voturi obţinute la votul precedent şi apoi asupra noilor candidaţi propuşi anterior noului vot, caz în care candidatul propus de Preşedintele Republicii are prioritate.

Dacă în cadrul acestor alegeri nici un candidat nu obţine numărul necesar de voturi, Preşedintele Republicii dizolvă Adunarea Naţională şi convoacă alegeri anticipate.

Art.112

Miniştrii sunt numiţi şi demişi de Adunarea Naţională, la propunerea Preşedintelui Guvernului.”
SPANIA

Constituţie

“Art.99 
(1) După fiecare reînnoire a Congresului şi în cazurile prevăzute de Constituţie, Regele, după consultarea reprezentanţilor desemnaţi de grupurile politice cu reprezentare parlamentară, şi prin Preşedintele Congresului, numeşte un candidat pentru preşedinţia Guvernului. 

(2) Candidatul numit în conformitate cu prezentul articol prezintă Congresului programul politic al Guvernului pe care urmează să îl formeze şi solicită încrederea Camerei. 

(3) În cazul în care Congresul, prin votul majorităţii absolute a membrilor, acordă încrederea candidatului menţionat, Regele numeşte Preşedintele Guvernului. Dacă nu se obţine majoritatea absolută de voturi, aceeaşi propunere se supune la un nou vot, în 48 de ore de la votul precedent, şi se consideră că încrederea a fost acordată dacă se obţine o majoritate simplă de voturi. 
(4) În cazul în care, după acest vot, nu s-a obţinut încrederea pentru investitură, se vor supune la vot propuneri succesive în modalitatea prevăzută la paragrafele precedente.

(5) Dacă în termen de 2 luni de la primul vot de învestitură nici un candidat nu a obţinut încrederea Congresului, Regele dizolvă ambele Camere şi convoacă alegeri anticipate, cu contrasemnătura Preşedintelui Congresului. 

Art.100
Ceilalţi membri ai Guvernului sunt numiţi şi demişi de Rege, la propunerea Preşedintelui Guvernului.

Art.101
(1) Guvernul demisionează după desfăşurarea alegerilor generale, în cazul pierderii încrederii parlamentare aşa cum se prevede în Constituţie, sau în cazul demisiei sau al decesului Preşedintelui Guvernului.

(2) Guvernul demisionar îşi continuă activitatea până la preluarea mandatului de către noul Guvern.” 

SUEDIA

Legea privind instrumentul Guvernului 
“Votul asupra primului-ministru după alegeri

Art.3

În maximum 2 săptămâni de la întrunire, Parlamentul nou ales stabileşte, prin vot, dacă primul-ministru se bucură de sprijin suficient în Parlament. Dacă peste jumătate din membrii Parlamentului votează negativ, primul-ministru este demis. Votul nu se exercită dacă primul-ministru a fost deja demis.
Formarea Guvernului

Art.4
Dacă este necesară numirea unui prim-ministru, Preşedintele Camerei invită la consultări reprezentanţi ai fiecărui grup de partid parlamentar. Anterior prezentării unei propuneri în faţa Parlamentului, Preşedintele Camerei discută asupra acestui subiect cu vicepreşedinţii Camerei. Parlamentul votează propunerea în termen de 4 zile, fără pregătire a priori în comisie. Dacă peste jumătate din numărul parlamentarilor votează împotriva propunerii, aceasta este respinsă. În orice alt caz, propunerea este adoptată.
Art.5

Dacă Parlamentul respinge propunerea Preşedintelui, se repetă procedura prevăzută la art.4. Dacă Parlamentul respinge de 4 ori propunerea Preşedintelui, procedura pentru numirea primului-ministru este abandonată şi se reia numai după desfăşurarea alegerilor parlamentare. Dacă în următoarele 3 luni nu trebuie să se desfăşoare alegeri parlamentare ordinare, atunci în aceiaşi perioadă urmează să se desfăşoare alegeri extraordinare.
Art.6

Dacă Parlamentul a aprobat o propunere pentru un nou prim-ministru, primul ministru informează Parlamentul, cât mai curând posibil, asupra numelor miniştrilor. Schimbarea Guvernului se produce la Consiliul de Stat în faţa şefului statului sau, în absenţa acestuia, în faţa Preşedintelui Parlamentului. Preşedintele Parlamentului este întotdeauna invitat să participle la un astfel de Consiliu.
Preşedintele emite o scrisoare de numire a primului-ministru din partea Parlamentului.

Demiterea primului-ministru sau a unui ministru

Art.7

Dacă Parlamentul declară că primul-ministru sau un membru al guvernului nu se mai bucură de încrederea sa, Preşedintele îl demite pe ministrul în cauză. Totuşi, dacă Guvernul este în poziţia de a convoca alegeri parlamentare extraordinare şi face acest lucru în termen de o săptămână de la declararea neîncrederii, ministrul nu este demis.

Normele privind demiterea primului-ministru ca urmare a votului asupra primului-ministru după după alegeri sunt cuprinse în art.3.”
UNGARIA

Constituţie
“Capitolul XXXI

Guvernul

Art.16
(1) Membrii Guvernului sunt primul-ministru şi miniştrii.
(2) Primul-ministru emite decrete de numire în funcţia de viceprim-ministru pentru unul sau doi miniştri.
(3) Primul-ministru este ales de Parlament, la recomandarea Preşedintelui Republicii.

(4) Primul-ministru este ales cu majoritatea voturilor membrilor Parlamentului. Primul-ministru îşi preia funcţia în ziua alegerii.

(5) Preşedintele Republicii prezintă propunerea prevăzută la paragraful 3:

a. la şedinţa inaugurală a noului Parlament, dacă mandatul primului-ministru a expirat odată cu formarea Parlamentului nou ales;

b. în termen de 15 zile de la expirarea mandatului primului-ministru, dacă mandatul primului-ministru s-a încheiat prin demisie, deces, apariţia incompatibilităţii, ineligibilităţii sau pentru că Parlamentul şi-a exprimat neîncrederea în primul-ministru cu ocazia votului de încredere.

(6) Dacă Parlamentul nu a ales candidatul la funcţia de prim-ministru prevăzut la paragraful 5, Preşedintele Republicii propune, în termen de 15 zile, un nou candidat.

(7) Miniştrii sunt numiţi de Preşedintele Republicii, la propunerea primului-ministru. (…)

Art.20
(1) Mandatul Guvernului se încheie odată cu încheierea mandatului primului-ministru.
(2) Mandatul primului-ministru se încheie:

a. odată cu formarea Parlamentului nou-ales;

b. dacă Parlamentul adoptă o moţiune de neîncredere împotriva primului-ministru şi alege un nou prim-ministru;

c. dacă Parlamentul adoptă o moţiune de neîncredere în primul-ministru, la votul de încredere cerut de primul-ministru;

d. prin demisie;

e. prin deces;

f. la apariţia unei incompatibilităţi;

g. la apariţia ineligibilităţii (nu mai există condiţiile pentru alegerea lui).
(3) Mandatul unui ministru se încheie:

a. la încheierea mandatului primului-ministru;

b. prin demisie;

c. prin demitere;

d. prin deces.

(4) Parlamentul decide asupra lipsei condiţiilor privind alegerea primului-ministru şi asupra declaraţiei de incompatibilitate, cu o majoritate de 2/3 din votul parlamentarilor prezenţi.

Art.21

(1) O cincime din membrii Parlamentului pot depune, în scris, o moţiune de neîncredere în primul-ministru propunând pentru această funcţie o altă persoană. 
(2) Aprobând moţiunea de neîncredere, Parlamentul îşi exprimă lipsa de încredere în primul-ministru şi, simultan, alege în această funcţie persoana propusă în moţiunea de neîncredere. O astfel de hotărâre a Parlamentului necesită majoritatea simplă a voturilor parlamentarilor.

(3) Primul-ministru poate cere un vot de încredere. Parlamentul adoptă o moţiune de neîncredere în primul-ministru dacă majoritatea simplă a parlamentarilor nu îl sprijină pe primul-ministru în votul de încredere cerut. 

(4) Primul-ministru poate propune ca votul asupra unei propuneri guvernamentale să fie considerat ca vot de încredere. Parlamentul adoptă o moţiune de neîncredere în primul-ministru dacă nu aprobă propunerea guvernului.

(5) Parlamentul adoptă o hotărâre asupra acordării încrederii în termen de 3 zile de la depunerea moţiunii de neîncredere sau a propunerii primului-ministru prevăzută la paragrafele 3 şi 4, dar nu mai târziu de 8 zile de la depunere.”
� În viaţa politică italiană, cele mai multe guverne demisionează din cauza crizelor interne ale partidelor politice, fără a mai aştepta votul de neîncredere al Camerelor.


� A se vedea în acest sens nominalizările lui Jacques Chirac în 1986, a lui Édouard Balladur în 1993 şi a lui Lionel Jospin în 1997.


� Bogdan Dima, Raporturile dintre şeful statului şi primul-ministru din România. O abordare comparativă, Revista de drept public nr.3/2006, pag.92-93


� Guvernul este format din miniştrii departamentali (cei care conduc ministerele), miniştri non-departamentali (fără portofoliu – cei care ocupă în mod tradiţional anumite funcţii, adesea onorifice), membrii grupului de parlamentari însărcinaţi cu organizarea votului în Parlament şi consilierii juridici ai Guvernului.


� Cabinetul, adevăratul organ de decizie guvernamentală, este format din cei mai importanţi miniştri departamentali. 


�Riscul unei eventuale instabilităţi guvernamentale este diminuat prin procedura “votului de neîncredere constructiv”, prevăzut de Constituţiile Germaniei, Spaniei şi Belgiei. Acest tip special de moţiune de cenzură implică, pentru demiterea guvernului, nu numai formarea unei majorităţi parlamentare împotriva guvernului (condiţie suficientă în cele mai multe sisteme politice din Europa), ci şi prezentarea unei alternative concrete pentru noul guvern, adică un candidat pentru funcţia de prim-ministru care să întrunească acceptul parlamentarilor care au semnat moţiunea. Întrucât cea de-a doua condiţie este mult mai greu de îndeplinit (necesitând negocieri prelungite între putere şi opoziţie), demiterea guvernului în exerciţiu este un eveniment extrem de rar.


Legea fundamentală a Germaniei a instituit votul constructiv de neîncredere cu intenţia explicită de a evita instabilitatea guvernamentală. În acelaşi scop, în 1995, Belgia şi-a amendat Constituţia pentru eliminarea votului de învestitură şi adoptarea votului constructiv de neîncredere (art.46, art.96). 





� Pentru a reduce rolul monarhului la unul pur ceremonios, Constituţia din 1974 a transferat dreptul de numire a prim-ministrului, de la monarh la Preşedintele Parlamentului. 

